钦定古今图书集成/历象汇编/岁功典/第034卷 > 绝句漫兴九首 前人
## 钦定古今图书集成/历象汇编/岁功典/第034卷 > 绝句漫兴九首 前人

眼见客愁愁不醒，无赖春色到江亭。即遣花开深造
次，便教莺语太丁宁。

手种桃李非无主，野老墙低还是家。恰似春风相欺得，夜来吹折数枝花。

熟知茅斋绝低小，江上燕子故来频。衔泥点污琴书
内，更接飞虫打著人。

二月已破三月来，渐老逢春能几回。莫思身外无穷
事，且尽生前有限杯。

肠断春江欲尽头，杖藜徐步立芳洲。颠狂柳絮随风
舞，轻薄桃花逐水流。

懒慢无堪不出村，呼儿日在掩柴门。苍苔浊酒林中
静，碧水春风野外昏。

糁径杨花铺白毡，点溪荷叶叠青钱。笋根稚子无人
见，沙上凫雏傍母眠。

舍西柔桑叶可拈，江畔细麦复纤纤。“人生几何春已
夏，不放香醪如蜜甜。”

隔户杨柳弱袅袅，恰似十五女儿腰。谁谓朝来不作
意，狂风挽断最长条。